ΕΛΑΧΙΣΤΕΣ ΑΠΑΙΤΟΥΜΕΝΕΣ ΕΝΕΡΓΕΙΕΣ

Εισαγωγή

Ο οδηγός αυτός σκοπό έχει να σας παρουσιάσει βήμα προς βήμα τις ελάχιστες απαιτούμενες ενέργειες στις οποίες θα πρέπει να προβείτε, προκειμένου για την τήρηση των διαδικασιών που επιβάλλει ο Κανονισμός ΕΕ 2016/679 του Ευρωπαϊκού Κοινοβουλίου και του Συμβουλίου για την Προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (για συντομία στο εξής «Κανονισμός» ή «ΓΚΠΔ»). Επαναλαμβάνουμε ότι η παράθεση των ενεργειών αυτών γίνεται ενδεικτικά, καθώς κάθε περίπτωση είναι ξεχωριστή και χρήζει αναλυτικής μελέτης, σχεδιασμού και υλοποίησης των απαιτούμενων ενεργειών.

Θα πρέπει να υπενθυμίσουμε ότι όλοι οι λογοθεραπευτές μέλη του ΣΕΛΛΕ, σύμφωνα με το άρθρο 7 του Κώδικα Δεοντολογίας του Συλλόγου θα πρέπει να διαφυλάσσει το απόρρητο σύμφωνα με τις ισχύουσες νομοθετικές διατάξεις και να μην αφήνει καμιά ονομαστική πληροφορία να διαρρεύσει, παρά μόνο με την γραπτή συγκατάθεση του θεραπευομένου που έχει αναλάβει ή όταν το απαιτεί ο Νόμος, ενώ σύμφωνα με το άρθρο 8 του Κώδικα Δεοντολογίας, κάθε λογοπαθολόγος-λογοθεραπευτής μέλος του Σ.Ε.Λ.Λ.Ε. οφείλει να διατηρεί αρχείο για κάθε θεραπευόμενο που έχει αναλάβει.

Έχοντας υπόψη τα παραπάνω τα ελάχιστα που πρέπει να εφαρμόσετε είναι τα εξής:

**1ο βήμα:**

**Ενημέρωση για τον ΓΚΠΔ**

Ήδη το κείμενο του Κανονισμού σας έχει γνωστοποιηθεί. Προκειμένου για την πληρέστερη κατανόησή του σας κοινοποιούμε ένα αρχείο προσπαθώντας να επεξηγήσουμε τους όρους που χρησιμοποιούνται και να τους προσαρμόσουμε στα δεδομένα τους επαγγελματία λογοθεραπευτή.

Ο λογοθεραπευτής θα πρέπει να έχει πλήρη γνώση του Κανονισμού και να κατανοεί τις υποχρεώσεις του. Ιδιαίτερη προσοχή χρειάζεται στα άρθρα 24 – 31 (Γενικές υποχρεώσεις του υπεύθυνου επεξεργασίας), αλλά και στα λοιπά άρθρα που αναφέρονται στο παρόν.

Θα πρέπει να σας τονίσουμε ότι σύμφωνα με το άρθρο 5 παρ. 2 του Κανονισμού («αρχή της λογοδοσίας») ο υπεύθυνος επεξεργασίας φέρει την ευθύνη και θα πρέπει να είναι σε θέση να αποδείξει τη συμμόρφωσή του με τις επιταγές του Κανονισμού. Τούτο σημαίνει πως η συμμόρφωση με τον ΓΚΠΔ θα πρέπει να είναι εμφανής και να μπορεί να αποδειχθεί σε περίπτωση ελέγχου.

**2ο βήμα:**

**Λήψη συγκατάθεσης του «υποκειμένου της επεξεργασίας» (θεραπευομένου)**

Σύμφωνα με το άρθρο 6 του ΓΚΠΔ, «η επεξεργασία είναι σύννομη εφόσον ισχύει τουλάχιστον μία από τις ακόλουθες προϋποθέσεις: α) το υποκείμενο των δεδομένων έχει συναινέσει στην επεξεργασία των δεδομένων προσωπικού χαρακτήρα του για έναν ή περισσότερους συγκεκριμένους σκοπούς, β) η επεξεργασία είναι απαραίτητη για την εκτέλεση σύμβασης της οποίας το υποκείμενο των δεδομένων είναι συμβαλλόμενο μέρος ή για να ληφθούν μέτρα κατ’αίτηση του υποκειμένου των δεδομένων πριν από τη σύναψη σύμβασης [...] δ) η επεξεργασία είναι απαραίτητη για τη διαφύλαξη ζωτικού συμφέροντος του υποκειμένου των δεδομένων ή άλλου φυσικού προσώπου». Επιπλέον, σύμφωνα με το άρθρο 9 παρ. 1 και παρ. 2 περ. η΄ του Κανονισμού επιτρέπεται η επεξεργασία δεδομένων προσωπικού χαρακτήρα που αφορούν την υγεία όταν αυτή είναι απαραίτητη για την παροχή υγειονομικής περίθαλψης ή θεραπείας.

Κατά συνέπεια, ο λογοθεραπευτής **δεν υποχρεούται** στην λήψη προηγούμενης ρητής συγκατάθεσης του θεραπευομένου (ή των ασκούντων την γονική μέριμνα αυτού) για την επεξεργασία δεδομένων προσωπικού χαρακτήρα του θεραπευομένου **αποκλειστικά** στο στενό πλαίσιο της παροχής υπηρεσιών λογοθεραπείας. Για κάθε άλλο σκοπό, καθώς και στην περίπτωση που τα δεδομένα αυτά γνωστοποιηθούν σε τρίτους, η ρητή συγκατάθεση του θεραπευομένου είναι απαραίτητη. Η συγκατάθεση αυτή θα πρέπει να είναι ρητή και να αφορά τη συγκεκριμένη χρήση (π.χ. παροχή των στοιχείων σε τρίτους).

Σας επισυνάπτουμε υπόδειγμα εντύπου έγγραφης συναίνεσης του θεραπευομένου

**3ο βήμα:**

**Τήρηση αρχείου δραστηριοτήτων υπευθύνου επεξεργασίας**

Ως υπεύθυνος επεξεργασίας νοείται το φυσικό ή νομικό πρόσωπο, που καθορίζει τους σκοπούς και τον τρόπο της επεξεργασίας δεδομένων προσωπικού χαρακτήρα. Για παράδειγμα, στην περίπτωση ιδιώτη λογοθεραπευτή που διατηρεί γραφείο, υπεύθυνος επεξεργασίας είναι ο ίδιος.

Ο λογοθεραπευτής επεξεργάζεται δεδομένα που αφορούν την υγεία του θεραπευομένου-υποκειμένου της επεξεργασίας και ως εκ τούτου θα πρέπει υποχρεωτικά να τηρεί σε έγγραφη και ηλεκτρονική μορφή αρχείο των δραστηριοτήτων επεξεργασίας των δεδομένων αυτών (άρθρο 30 παρ. 1 και παρ. 5 του ΓΚΠΔ). Είναι υπεύθυνος για την τήρηση και διαφύλαξή του.

Το εν λόγω αρχείο περιλαμβάνει υποχρεωτικά όλες τις ακόλουθες πληροφορίες:

|  |  |
| --- | --- |
| α) | το όνομα και τα στοιχεία επικοινωνίας του υπευθύνου επεξεργασίας και, κατά περίπτωση, του από κοινού υπευθύνου επεξεργασίας, του εκπροσώπου του υπευθύνου επεξεργασίας και του υπευθύνου προστασίας δεδομένων, |

|  |  |
| --- | --- |
| β) | τους σκοπούς της επεξεργασίας, |

|  |  |
| --- | --- |
| γ) | περιγραφή των κατηγοριών υποκειμένων των δεδομένων και των κατηγοριών δεδομένων προσωπικού χαρακτήρα, |

|  |  |
| --- | --- |
| δ) | τις κατηγορίες αποδεκτών στους οποίους πρόκειται να γνωστοποιηθούν ή γνωστοποιήθηκαν τα δεδομένα προσωπικού χαρακτήρα, περιλαμβανομένων των αποδεκτών σε τρίτες χώρες ή διεθνείς οργανισμούς, |

|  |  |
| --- | --- |
| ε) | όπου συντρέχει περίπτωση, τις διαβιβάσεις δεδομένων προσωπικού χαρακτήρα σε τρίτη χώρα ή διεθνή οργανισμό, συμπεριλαμβανομένων του προσδιορισμού της εν λόγω τρίτης χώρας ή του διεθνούς οργανισμού και, σε περίπτωση διαβιβάσεων που αναφέρονται στο άρθρο 49 παράγραφος 1 δεύτερο εδάφιο, της τεκμηρίωσης των κατάλληλων εγγυήσεων, |

|  |  |
| --- | --- |
| στ) | όπου είναι δυνατό, τις προβλεπόμενες προθεσμίες διαγραφής των διάφορων κατηγοριών δεδομένων, |

|  |  |
| --- | --- |
| ζ) | όπου είναι δυνατό, γενική περιγραφή των τεχνικών και οργανωτικών μέτρων ασφάλειας |

Σας επισυνάπτουμε ενδεικτικό υπόδειγμα του εν λόγω αρχείου.

**4ο βήμα:**

**Τήρηση αρχείου δραστηριοτήτων εκτελούντων επεξεργασία**

Ως εκτελών την επεξεργασία ορίζεται το φυσικό ή νομικό πρόσωπο, που επεξεργάζεται δεδομένα προσωπικού χαρακτήρα για λογαριασμό του υπευθύνου της επεξεργασίας. Παράδειγμα αποτελεί ο εργοθεραπευτής που συνεργάζεται με τον λογοθεραπευτή – υπεύθυνο επεξεργασίας ή κάθε υπάλληλος που εργάζεται στο κέντρο λογοθεραπείας. Άλλο παράδειγμα εκτελούντος την επεξεργασία αποτελεί ο λογοθεραπευτής που συνεργάζεται σε κάποιο κέντρο ειδικών θεραπειών.

Σύμφωνα με την παρ. 5 του άρθρου 30, θα πρέπει υποχρεωτικά να τηρείται αρχείο δραστηριοτήτων και από κάθε εκτελούντα επεξεργασία δεδομένων υγείας που ενεργεί εκ μέρους του υπευθύνου επεξεργασίας. Στο εν λόγω αρχείο περιλαμβάνονται υποχρεωτικά τα εξής:

α) το όνομα και τα στοιχεία επικοινωνίας του εκτελούντος ή των εκτελούντων την επεξεργασία και των υπευθύνων επεξεργασίας εκ μέρους των οποίων ενεργεί ο εκτελών και, κατά περίπτωση, του εκπροσώπου του υπευθύνου επεξεργασίας ή του εκτελούντος την επεξεργασία, καθώς και του υπευθύνου προστασίας δεδομένων,

β) τις κατηγορίες επεξεργασιών που διεξάγονται εκ μέρους κάθε υπευθύνου επεξεργασίας,

γ) όπου συντρέχει περίπτωση, τις διαβιβάσεις δεδομένων προσωπικού χαρακτήρα σε τρίτη χώρα ή διεθνή οργανισμό, συμπεριλαμβανομένων του προσδιορισμού της εν λόγω τρίτης χώρας ή του διεθνούς οργανισμού και, σε περίπτωση διαβιβάσεων που αναφέρονται στο άρθρο 49 παράγραφος 1 δεύτερο εδάφιο, της τεκμηρίωσης των κατάλληλων εγγυήσεων,

δ) όπου είναι δυνατό, γενική περιγραφή των τεχνικών και οργανωτικών μέτρων ασφάλειας

Σας επισυνάπτουμε ενδεικτικό υπόδειγμα του εν λόγω αρχείου.

**5ο βήμα:**

**Υπογραφή ρήτρας ή δηλώσεων των** **εκτελούντων επεξεργασία**

Το άρθρο 28 καθιστά υποχρεωτική την παροχή επαρκών διαβεβαιώσεων από κάθε εκτελούντα επεξεργασία προς τον υπεύθυνο επεξεργασίας σχετικά με την τήρηση και εφαρμογή όλων των κατάλληλων τεχνικών και οργανωτικών μέτρων για την τήρηση των υποχρεώσεων του ΓΚΠΔ. Επιπλέον, επιβάλλεται η σύμβαση ή άλλη νομική πράξη που δεσμεύει τον εκτελούντα την επεξεργασία σε σχέση με τον υπεύθυνο επεξεργασίας και καθορίζει το αντικείμενο και τη διάρκεια της επεξεργασίας, τη φύση και τον σκοπό της επεξεργασίας, το είδος των δεδομένων προσωπικού χαρακτήρα και τις κατηγορίες των υποκειμένων των δεδομένων και τις υποχρεώσεις και τα δικαιώματα του υπευθύνου επεξεργασίας. Η εν λόγω σύμβαση ή άλλη νομική πράξη θα πρέπει να προβλέπει ότι ο εκτελών την επεξεργασία:

α) επεξεργάζεται τα δεδομένα προσωπικού χαρακτήρα μόνο βάσει καταγεγραμμένων εντολών του υπευθύνου επεξεργασίας, μεταξύ άλλων όσον αφορά τη διαβίβαση δεδομένων προσωπικού χαρακτήρα σε τρίτη χώρα ή διεθνή οργανισμό, εκτός εάν υποχρεούται προς τούτο βάσει του δικαίου της Ένωσης ή του δικαίου του κράτους μέλους στο οποίο υπόκειται ο εκτελών την επεξεργασία· σε αυτήν την περίπτωση, ο εκτελών την επεξεργασία ενημερώνει τον υπεύθυνο επεξεργασίας για την εν λόγω νομική απαίτηση πριν από την επεξεργασία, εκτός εάν το εν λόγω δίκαιο απαγορεύει αυτού του είδους την ενημέρωση για σοβαρούς λόγους δημόσιου συμφέροντος,

β) διασφαλίζει ότι τα πρόσωπα που είναι εξουσιοδοτημένα να επεξεργάζονται τα δεδομένα προσωπικού χαρακτήρα έχουν αναλάβει δέσμευση τήρησης εμπιστευτικότητας ή τελούν υπό τη δέουσα κανονιστική υποχρέωση τήρησης εμπιστευτικότητας,

γ) λαμβάνει όλα τα απαιτούμενα τεχνικά και οργανωτικά μέτρα για την προστασία των δεδομένων

δ) τηρεί τους όρους που αναφέρονται στις παραγράφους 2 και 4 για την πρόσληψη άλλου εκτελούντος την επεξεργασία,

ε) λαμβάνει υπόψη τη φύση της επεξεργασίας και επικουρεί τον υπεύθυνο επεξεργασίας με τα κατάλληλα τεχνικά και οργανωτικά μέτρα, στον βαθμό που αυτό είναι δυνατό, για την εκπλήρωση της υποχρέωσης του υπευθύνου επεξεργασίας να απαντά σε αιτήματα για άσκηση των προβλεπόμενων στο κεφάλαιο III δικαιωμάτων του υποκειμένου των δεδομένων,

στ) συνδράμει τον υπεύθυνο επεξεργασίας στη διασφάλιση της συμμόρφωσης προς τις υποχρεώσεις που απορρέουν από τα άρθρα 32 έως 36, λαμβάνοντας υπόψη τη φύση της επεξεργασίας και τις πληροφορίες που διαθέτει ο εκτελών την επεξεργασία,

ζ) κατ' επιλογή του υπευθύνου επεξεργασίας, διαγράφει ή επιστρέφει όλα τα δεδομένα προσωπικού χαρακτήρα στον υπεύθυνο επεξεργασίας μετά το πέρας της παροχής υπηρεσιών επεξεργασίας και διαγράφει τα υφιστάμενα αντίγραφα, εκτός εάν το δίκαιο της Ένωσης ή του κράτους μέλους απαιτεί την αποθήκευση των δεδομένων προσωπικού χαρακτήρα,

η) θέτει στη διάθεση του υπευθύνου επεξεργασίας κάθε απαραίτητη πληροφορία προς απόδειξη της συμμόρφωσης προς τις υποχρεώσεις που θεσπίζονται στο παρόν άρθρο και επιτρέπει και διευκολύνει τους ελέγχους, περιλαμβανομένων των επιθεωρήσεων, που διενεργούνται από τον υπεύθυνο επεξεργασίας ή από άλλον ελεγκτή εντεταλμένο από τον υπεύθυνο επεξεργασίας.

Κατά συνέπεια, κάθε εκτελών επεξεργασία για λογαριασμό του υπευθύνου επεξεργασίας (δηλαδή κάθε υπάλληλος ή συνεργάτης που έχει έστω πρόσβαση σε δεδομένα προσωπικού χαρακτήρα που τηρεί ο υπεύθυνος επεξεργασίας) θα πρέπει είτε να συνδέεται με σύμβαση που να περιέχει συγκεκριμένη ρήτρα για την τήρηση των υποχρεώσεων του ΓΚΠΔ, είτε να υπογράψει συγκεκριμένη δήλωση για την τήρηση των υποχρεώσεων αυτών.

Σας επισυνάπτουμε υπόδειγμα της εν λόγω δήλωσης.

**6ο βήμα:**

**Εφαρμογή κατάλληλων τεχνικών και οργανωτικών μέτρων για την ασφάλεια των δεδομένων και της επεξεργασίας τους**

Το άρθρο 24 του ΓΚΠΔ υποχρεώνει τον υπεύθυνο επεξεργασίας να εφαρμόζει τα κατάλληλα τεχνικά και οργανωτικά μέτρα προκειμένου να διασφαλίζει και να μπορεί να αποδεικνύει ότι η επεξεργασία διενεργείται σύμφωνα με τον ΓΚΠΔ. Το άρθρο 32 του Κανονισμού υποχρεώνει τον υπεύθυνο επεξεργασίας και τον εκτελούντα την επεξεργασία να εφαρμόζουν κατάλληλα τεχνικά και οργανωτικά μέτρα προκειμένου να διασφαλίζεται το κατάλληλο επίπεδο ασφάλειας έναντι των κινδύνων, περιλαμβανομένων, μεταξύ άλλων, κατά περίπτωση:

α) της ψευδωνυμοποίησης[[1]](#footnote-1) και της κρυπτογράφησης δεδομένων προσωπικού χαρακτήρα,

β) της δυνατότητας διασφάλισης του απορρήτου, της ακεραιότητας, της διαθεσιμότητας και της αξιοπιστίας των συστημάτων και των υπηρεσιών επεξεργασίας σε συνεχή βάση,

γ) της δυνατότητας αποκατάστασης της διαθεσιμότητας και της πρόσβασης σε δεδομένα προσωπικού χαρακτήρα σε εύθετο χρόνο σε περίπτωση φυσικού ή τεχνικού συμβάντος,

δ) διαδικασίας για την τακτική δοκιμή, εκτίμηση και αξιολόγηση της αποτελεσματικότητας των τεχνικών και των οργανωτικών μέτρων για τη διασφάλιση της ασφάλειας της επεξεργασίας.

Είναι προφανές ότι για κάθε περίπτωση τα οργανωτικά και τεχνικά μέτρα που πρέπει να ληφθούν είναι διαφορετικά. Παρά ταύτα, κάποιες γενικές αρχές είναι εφαρμοστέες σε όλες τις περιπτώσεις, όπως για παράδειγμα:

- Η τήρηση των φυσικών αρχείων και των εγγράφων που περιέχουν δεδομένα προσωπικού χαρακτήρα των θεραπευομένων σε συρτάρια ή ερμάρια που να κλειδώνουν και η πρόσβασή τους μόνο από τον υπεύθυνο επεξεργασίας (λογοθεραπευτή) ή τους εκτελούντες την επεξεργασία

- Η υποχρεωτική χρήση ισχυρών κωδικών πρόσβασης για τη χρήση των ηλεκτρονικών υπολογιστών που περιέχουν δεδομένα προσωπικού χαρακτήρα, αλλά και η προστασία των συγκεκριμένων ηλεκτρονικών εγγράφων ή φακέλων με επιπλέον κωδικούς πρόσβασης ή η κρυπτογράφησή τους. Η ανά τακτά χρονικά διαστήματα αλλαγή των κωδικών αυτών.

- Η διαβαθμισμένη πρόσβαση στο σύστημα ανάλογα με τον χρήστη

- Η προστασία από κακόβουλο λογισμικό («ιούς»)

- Η λήψη αντιγράφων ασφαλείας και η κρυπτογράφησή τους και η πρόσβασή τους μόνο από τον υπεύθυνο επεξεργασίας ή τους εκτελούντες επεξεργασία

Τα ανωτέρω, αναφέρονται, φυσικά, ενδεικτικά. Το βασικό είναι να μην επιτρέπεται η πρόσβαση σε αρχεία που περιέχουν δεδομένα προσωπικού χαρακτήρα και να προστατεύεται όσο το δυνατόν καλύτερα η ακεραιότητά τους.

**7ο βήμα:**

**Τήρηση και διευκόλυνση των δικαιωμάτων των θεραπευομένων**

Οι θεραπευόμενοι, ως υποκείμενα επεξεργασίας έχουν τα δικαιώματα που αναλύονται στον ΓΚΠΔ (άρθρα 13 – 20), τα οποία περιλαμβάνουν συνοπτικά:

α) Δικαίωμα ενημέρωσης και πρόσβασης στα δεδομένα: Δικαίωμα στην ενημέρωση κατά τη συλλογή των δεδομένων για την επεξεργασία τους, τον τρόπο και τον σκοπό επεξεργασίας και το δικαίωμα πρόσβασης σε αυτά.

β) Δικαίωμα διόρθωσης: Το δικαίωμα να απαιτήσει ο θεραπευόμενος από τον υπεύθυνο επεξεργασίας τη διόρθωση ανακριβών δεδομένων, καθώς και τη συμπλήρωση ελλιπών δεδομένων που τον αφορούν.

γ) Δικαίωμα περιορισμού της επεξεργασίας: Το δικαίωμα να εξασφαλίζει ο θεραπευόμενος από τον υπεύθυνο επεξεργασίας τον περιορισμό της επεξεργασίας υπό συγκεκριμένες προϋποθέσεις.

δ) Δικαίωμα εναντίωσης στην επεξεργασία: Το δικαίωμα να αντιταχθεί ο θεραπευόμενος στην επεξεργασία των δεδομένων του υπό συγκεκριμένες προϋποθέσεις, ιδίως όταν πρόκειται για κατάρτιση «προφίλ» ή για σκοπούς απευθείας εμπορικής προώθησης.

ε) Δικαίωμα στη λήθη: Όταν δεν επιθυμεί πλέον την επεξεργασία και διατήρηση προσωπικών σας δεδομένων, ο θεραπευόμενος έχει το δικαίωμα να ζητήσει τη διαγραφή τους, υπό την προϋπόθεση ότι τα δεδομένα δεν τηρούνται για κάποιο συγκεκριμένο νόμιμο και δηλωμένο σκοπό.

στ) Δικαίωμα στη φορητότητα των δεδομένων: Ο θεραπευόμενος δικαιούται να λάβει ή να ζητήσει τη μεταφορά των δεδομένων σας, σε μηχαναγνώσιμη μορφή, από έναν υπεύθυνο επεξεργασίας σε άλλον υπό συγκεκριμένες προϋποθέσεις.

Ιδιαίτερη σημασία έχει η υποχρέωση του υπεύθυνου επεξεργασίας (λογοθεραπευτή) να απαντήσει στο υποκείμενο της επεξεργασίας (θεραπευόμενο) αμέσως μετά το αίτημά του: σε κάθε περίπτωση εντός μηνός από την υποβολή του αιτήματος. Αυτό σημαίνει πως είτε μέσα στο χρονικό αυτό διάστημα θα πρέπει να έχει ικανοποιηθεί το αίτημα του θεραπευομένου, είτε θα πρέπει να έχει δοθεί αρνητική απάντηση που, όμως, να είναι νομίμως αιτιολογημένη.

**8ο βήμα:**

**Ορισμός υπεύθυνου προστασίας δεδομένων (σε ορισμένες περιπτώσεις)**

Σύμφωνα με το άρθρο 37 του ΓΚΠΔ, ο ορισμός Υπευθύνου Προστασίας Δεδομένων (ΥΠΔ) είναι υποχρεωτικός μόνο στις περιπτώσεις που οι βασικές δραστηριότητες του υπεύθυνου επεξεργασίας ή του εκτελούντος την επεξεργασία συνιστούν μεγάλης κλίμακας επεξεργασία ειδικών κατηγοριών δεδομένων προσωπικού χαρακτήρα (όπως είναι τα δεδομένα υγείας που επεξεργάζονται οι λογοθεραπευτές). Για τον προσδιορισμό της μεγάλης κλίμακας επεξεργασία, λαμβάνονται υπόψη ο αριθμός των υποκειμένων επεξεργασίας, ο όγκος των δεδομένων που υφίστανται επεξεργασία, η διάρκεια και η γεωγραφική έκταση της επεξεργασίας. Έχει κριθεί ως παράδειγμα που δενείναι μεγάλης κλίμακας η επεξεργασία των δεδομένων των ασθενών από ιδιώτη ιατρό. Αντίθετα, η επεξεργασία δεδομένων ασθενών από νοσοκομείο στο πλαίσιο παροχής υπηρεσιών υγείας είναι μεγάλης κλίμακας. Ως εκ τούτου και κατ’αναλογία **δεν** αποτελεί επεξεργασία μεγάλης κλίμακας αυτή των δεδομένων των θεραπευομένων από ιδιώτη λογοθεραπευτή. Στην περίπτωση αυτή, λοιπόν, **δεν** είναι υποχρεωτικός ο ορισμός ΥΠΔ. Όπως είναι φυσικό, η κρίση για το εάν η επεξεργασία δεδομένων υγείας από ένα κέντρο ειδικών θεραπειών είναι μεγάλης κλίμακας, γεγονός που συνεπάγεται και την υποχρέωση ορισμού ΥΠΔ, ή όχι κρίνεται κατά περίπτωση, με βάση τους παράγοντες που αναφέρουμε παραπάνω.

**Επιπλέον: Ενέργειες σε περίπτωση παραβίασης δεδομένων προσωπικού χαρακτήρα**

Παραβίαση δεδομένων προσωπικού χαρακτήρα είναι η παραβίαση της ασφάλειας που οδηγεί σε τυχαία ή παράνομη καταστροφή, απώλεια, μεταβολή, άνευ άδειας κοινολόγηση ή πρόσβαση δεδομένων προσωπικού χαρακτήρα που διαβιβάστηκαν, αποθηκεύτηκαν ή υποβλήθηκαν κατ' άλλο τρόπο σε επεξεργασία.

Στην περίπτωση αυτή ο υπεύθυνος επεξεργασίας θα πρέπει να ενημερώνει αμέσως (ει δυνατόν εντός 72 ωρών από τη γνώση του γεγονότος) την Αρχή Προστασίας Δεδομένων Προσωπικού Χαρακτήρα, σύμφωνα με όσα αναφέρει το άρθρο 33 του ΓΚΠΔ, αλλά και υπό προϋποθέσεις, που αναφέρονται στο άρθρο 34 του Κανονισμού, το ίδιο το υποκείμενο των δεδομένων.

**ΣΗΜΑΝΤΙΚΗ ΣΗΜΕΙΩΣΗ:**

**Όλα τα υποδείγματα έχουν ενδεικτικό περιεχόμενο και για το λόγο αυτό είναι σε μορφή που επιδέχεται επεξεργασίας. Ο κάθε λογοθεραπευτής θα πρέπει να δει αν και κατά πόσο τον καλύπτει το περιεχόμενο, να συμπληρώσει ή να αφαιρέσει σημεία, ανάλογα με τις ανάγκες του**

1. Eπεξεργασία δεδομένων προσωπικού χαρακτήρα κατά τρόπο ώστε τα δεδομένα να μην μπορούν πλέον να αποδοθούν σε συγκεκριμένο υποκείμενο των δεδομένων χωρίς τη χρήση συμπληρωματικών πληροφοριών, εφόσον οι εν λόγω συμπληρωματικές πληροφορίες διατηρούνται χωριστά και υπόκεινται σε τεχνικά και οργανωτικά μέτρα προκειμένου να διασφαλιστεί ότι δεν μπορούν να αποδοθούν σε ταυτοποιημένο ή ταυτοποιήσιμο φυσικό πρόσωπο [↑](#footnote-ref-1)